19. schôdza NR SR - 10.deň - A. dopoludnia
Dátum: 2024-09-26
Poslanec: Matovič, Igor (SLOVENSKO)
Druh vystúpenia: Vystúpenie v rozprave

8. Vážené dámy, vážení páni, dovoľte na začiatok poďakovať všetkým majiteľom penziónov, hotelov, ubytovní, rekreačných zariadení, chát, že sme spoločne bojovali a tak ako sme spoločne s majiteľmi reštaurácií vybojovali zníženie DPH na 5 %, tak môžem v tejto chvíli oznámiť, že aj na ubytovanie bude 5-percentná dépeháčka, lebo sme pritlačili a zľakli sa. Takže môžme si všetci zagratulovať, aj do budúcna vieme (potlesk), že tlak má zmysel. Takže ja som veľmi rád, že táto vec dnes Slovensko a slovenský cestovný ruch poteší, keďže tí, ktorí sľúbili, že za neho budú bojovať, sa na nich vykašľali a chceli im zvýšiť dépeháčku na 23 %. Takisto jako reštauráciám. Dobre. Ale dovoľte na začiatok začať možno teda jednou otázkou a potom druhou. Najprv by som sa chcel spýtať, ako je možné, že predkladateľ minister financií sem príde obhajovať návrh v skrátenom legislatívnom konaní a nedá ani jeden jediný argument, ktoré zákon jednoznačne popisuje, že prečo teda má byť skrátené legislatívne konanie. Vy ste ho postrehli, vari? Vy ste tu videli nejaké argumenty o tom, ako hovorí zákon, že má byť v ňom či už teda ohrozenie bezpečnosti ľudských práv, alebo nejaké hospodárske škody? (Reakcia z pléna.) Ja si myslím, že žiadna argumentácia v prospech skráteného legislatívneho konania tu nezaznela a veľmi ma to mrzí. Zároveň ale je to dôkazom, nezmeníme to v opozícii, je to dôkazom toho, že nám vládnu totálni diletanti. Oni tu mudrovali štyri roky, keď my sme vládli počas mimoriadne ťažkých kríz o tom, ako sa dá robiť to, ako to. Tento, tento človek, ktorý tu teraz predložil návrh na ožobráčenie ľudí na Slovensku, tu mudroval, že on by to dokázal so 17 mld. ten štát ufinancovať, ten Matovič má 30 a stále mu nestačí. A on zrazu dnes má 45, hovoril, že so 17 to spraví a zrazu mu nestačí. Zrazu ešte ide zarezať ľudí, lebo nič iné to nie je ako v skrátenom legislatívnom konaní zarezať ľudí. V skrátenom konaní idete ožobráčiť ľudí a vystala nová otázka, ktorú chcem dať, takú základnú. Patrí morálka do politiky? Podľa mňa ľudia, ktorí nás pozerajú, si povedia, samozrejme, že patrí. Ako, však teda do života patrí, aj tá politika by nemala byť odtrhnutá od obyčajného života, tak aj do politiky predsa morálka patrí. A ja sa teda pýtam, čo je morálne na tom vycapiť si bilbordy, pamätáte si to, tam taký osvietený, taký guru tam bol na takých tmavo, tuším, čierno-modrých bilbordoch Spoločne zastavme zdražovanie! a trčal tam, neviem, Danko sa volal, alebo jako, mal to napísané že Voľte stranu SNS! Ešte dnes na Slovensku také bilbordy a bigbordy sú. Spoločne zastavme zdražovanie, my, národná to koalícia! A zrazu vidíme v skrátenom legislatívnom konaní odhlasovať zdražovanie. Ale možno si dáte otázku, ako je možné, že niekto príde a na bilbord sa vycapí že: Spoločne zastavme zdražovanie, ľudia verte mi, voľte ma! Každý predpokladá, že má to v hlave v poriadku, však asi vie, v akom stave sú verejné financie, nebude sľubovať nejakú kravinu a on potom sa do politiky dostane a celý rok rieši iba to, ako nadeliť amnestie ľuďom, s ktorými tú republiku rozkradol, a účet vystaviť ľuďom a schváliť im to zdražovanie, ktoré sľúbil, že ide zastaviť do tej politiky. Dobre, okej, teraz hovorím o tom, ale oni všetci takto sľubovali. Aj ten, čo sa skryl do Prezidentského paláca, hovoril, voľte nás, voľte HLAS. Budú lacnejšie energie, budú lacnejšie potraviny. A čo dnes sľubujete v tomto materiáli, že energie pôjdu o 30 % hore, plyn o 450 eur. Váš Holjenčík, však tí ľudia, keď ho videli, aký je vykŕmený, a tento človek im ide hovoriť o tom, že si majú uťahovať opasky, to je rovnako obludné, keď vy si zvýšite najprv platy o 100 % hore a potom ľuďom poviete, že oni to majú sa na to poskladať. Vy ste sa s koňom zrazili? Ľuďom nasľubujete, že keď vás budú voliť, že im znížite ceny, že budú sa mať lepšie, budú platiť menej. Získate moc, rok neriešite nič iné, iba ako si zabezpečiť amnestiu za zločiny rozkradnutia republiky, lebo ste rozkradli za dvanásť rokov 30 mld. eur, to je 30-tisíc miliónov eur, to je 30 miliónov tisíc eur, 30 miliónov výplat po tisíc eur, aby si to ľudia vedeli predstaviť, alebo 60 miliónov priemerných dôchodkov. Rok neriešite nič z toho, aby ste ušetrili niekde, aby sa nerozflákali prachy, aby ľudia na to nedoplatili, na vašu neschopnosť. Rok si zabezpečujete len amnestiu za zločiny, ktoré ste spáchali, a potom prídete s presným opakom toho, čo ste ľuďom sľúbili pred voľbami. Ale ono vy ste v podstate už v skratke urobili a v skrátenom legislatívnom konaní aj takto pred rokom, hneď po voľbách, dva, tri mesiace, 1,5 mld., 1,6 mld. ste zobrali ľuďom. Len tak, lebo ste si povedali, že môžte. Ale viete, čoho je to dôkaz? Že vy tú morálku v sebe nemáte. A viete, čoho to je dôkaz? Že vy si o vašich voličoch myslíte, že seno žerú, že čokoľvek im sľúbite pred voľbami, po voľbách, zabudnú jak akváriové rybičky. Vy si o vašich voličoch myslíte, že ich teraz oblbnete, že budú lacnejšie potraviny. Povedal by som slovo, ktoré začína na h a končí na o, že budú lacnejšie potraviny. Nebudú. Dnes Julo Jakab, každý mesiac robí nákup v Kauflande v Poľsku a v Kauflande na Slovensku. A viete, aký je výsledok vašej práce? Že ľudia na Slovensku za ten istý košík potravín, ten istý, žiadna výberovka, mlieko, chleba, rožky, mrkva, cibuľa, bežné potraviny, ktoré si ľudia kupujú v obchode. Na Slovensku zaplatia o 50 % viac za to isté, čo zaplatia Poliaci. Kde sú tie vaše sľuby, čo ste sľúbili? Nie sú, práve preto, lebo vám morálka nič nehovorí. Ale ja som presvedčený, že vaše mamy a otcovia, keď ste boli malí, vás učili, že sa nepatrí klamať. Ale vy bez hanby klamete vašich voličov. Robíte to roky a spoliehate sa na to, že nikto z nich nebude rozmýšľať. Ja viem, že sa hovorí, že o voličoch sa nemá hovoriť, o voličoch druhých strán, že sú hlúpi. Ja som presvedčený, že dve tretiny vašich voličov sú hlupáci, ktorým nie je pomoci a ktorí vám tieto hlúposti uveria, ktorých oblbnete tým, čo tu tie drísty rozprával predkladateľ, že zdedil verejné financie v najhoršom stave. Nie, podľa Eurostatu, európskeho štatistického úradu, vo februári 2020 sme zdedili v najhoršom stave v Európskej únii financie my. Prišli sme na ministerstvo financií a vybrakovaná kasa, neboli tam prachy ani na dôchodky a nemohli sme ísť pred kamery s tým a povedať, že nemáme peniaze na dôchodky, lebo okamžite by sme ako štát skrachovali. A potichu sme museli zháňať tie peniaze, len aby nás financujúce banky, ktoré priebežne financujú štátny dlh, aby nás zafinancovali, aby sme ľuďom a vašim voličom vyplatili dôchodky. V takomto stave po rokoch hojna ste nám odovzdali verejné financie. Áno, tie biblické roky, tých sedem biblických rokov, že keď je hojno, odkladajte do sýpok, lebo keď príde kríza, aby ste z tých sýpok si mohli požičať. Vy keď bolo hojno, keď ľudia platili každý rok navyše miliardy eur cez dane a odvody, vy ste kradli jak po nebohom. Rozkradli ste všetko, čo sa dalo, neodložili ste nič na horšie časy a my sme prišli v čase, kedy začínal covid, kedy následne začali všetky možné krízy, a ktoré bolo treba financovať, aby ľudia na to nedoplatili, aby nestratili prácu, alebo zdravím, alebo životom, tak my sme došli a v kase nebolo nič po tomto človeku, nebolo tam nič. Viete, koľko som zanechal ja, keď som odchádzal ako minister financií? Dvanásť miliárd eur v štátnej pokladnici. To znamená, ja viem, že to aj teraz tu sa jeden, nebudem hovoriť, poznám ťa, nebudem ti robiť verejnú hanbu, sa tvári, že to, čo hovorím. Dvanásť miliárd eur sme tam nechali, peňazí, ktoré som požičal na finančných trhoch ako minister financií na dvanásť rokov za nulapercentný úrok. Dvanásť miliárd požičaných, zamašličkovaných v štátnej pokladnici, požičaných v priemere so splatnosťou na desať rokov za nulapercentný úrok. Len na tejto operácii, že som vtedy urobil, že nebudem jak blázon, že jednoducho vybrakujem štátnu kasu, že však nech mám dobré čísla verejného dlhu, tak na tejto operácii, že som povedal, že keď sú nízke úroky, požičiavajme si, koľko sa dá, lebo dlhy tu zlodeji narobili také, ktoré bude treba splácať, som ušetril pre republiku 4 mld. eur. A viete, čo ste vy miesto toho urobili, že miesto toho, aby ste ma za to pochválili? Vy tu ľudí strašíte, aj tento bludár tu pred chvíľkou hovoril, 25 mld. sme zvýšili dlh. Keď minister financií tu sa postaví a nehovorí ľuďom pravdu, ale ich úmyselne klame, lebo sa spolieha na ich hlúposť, lebo vie, že on im to nikdy nebude vysvetľovať, tak to je mimoriadne nebezpečný človek pre verejné financie a taký dnes verejné financie vedie a taký dnes predkladá tento návrh na ožobráčenie ľudí. Lebo keď raz, veľmi zjednodušene, vidíte tu dva mikrofóny, máte nejaký hrubý dlh, o čom tento diletant tu rozpráva. Ale ak je poctivý minister financií, hovorí o čistom dlhu. A viete, aký rozdiel je medzi hrubým dlhom, hrubým zadlžením štátu a čistým? To je to, že keď v kasičke necháte nasledujúcemu ministrovi 12 mld., tak o tých 12 mld. je ten čistý dlh nižší ako je ten hrubý. A to je presne to isté, ako keď si porovnáte dve domácnosti. Obidve si požičajú povedzme že 100-tisíc eur. Jedna tých 100-tisíc eur prefláka na dovolenky, na hocičo a druhá za 50-tisíc si kúpi byt a 50-tisíc, okej, prefláka tiež. Ktorá je na tom lepšie? Ktorý dlh máme pozerať? Ten hrubý, že obidve sú zadlžené 100-tisíc eur? Nie, ten čistý, lebo tá, ktorá preflákala päťdesiat, je na tom sakra lepšie, ako tá, ktorá preflákala všetko, lebo tá domácnosť, ktorá preflákala päťdesiat, má stále byt za 50-tisíc eur. A presne túto hru, túto podlú hru hrá ten diletant, ktorý dnes, bohužiaľ, sedí na mieste ministra financií. On nepovie ľuďom pravdu, že sme mu nechali nafutrovanú štátnu pokladňu, lebo to lepšie vyzerá pre vašich voličov a ešte raz, lebo sa spoliehajú tí vaši ľudia, ktorí komunikujú tieto bludy ľuďom, na to, že tí vaši ľudia sa nebudú pýtať, že on ich jednoducho oblbne, bude furt verklíkovať jako Matovič, Heger a Ódor za to môžu, ako on, ja som si tuto poznačil, normálne som skoro tam ten mikrofón zhltol, tuto z toho vystúpenia, že schodok na tento rok som zdedil vo výške 6,5 %. To si môžete nájsť, on to povedal. Chápete? On tu predkladal návrh rozpočtu, návrh štátneho rozpočtu a on povie, že on zdedil dlh. Jeho vlastný, on sa normálne odtelil zo svojho tela, lebo to vlastne on nespáchal to, že on tu prišiel a predložil návrh štátneho rozpočtu na tento rok. To niekto iný, to zlý bubo nejaký, to asi Matovič mu predkladal ten jeho návrh rozpočtu. Alebo možno medzičasom zabudol, že vlastne bol ministrom minulý rok. Takýto diletant nám dnes spravuje verejné financie. Ľudia, potom sa nečudujme, že miesto toho, aby sme tu išli neplatičom daní po krku, zločincom, ktorí jednoducho to, čo patrí všetkým, kradnú, tak miesto toho idete teraz zodrať z kože vašich vlastných voličov. A vy sa budete hanbiť u vašich voličov, aj v tej Chtelnici sa vás budú pýtať na to, že počkať, pán starosta, ako je to možné, však ste sľúbili, že budú lacnejšie potraviny, energie a DPH, všetko bude lacnejšie a konečne tu budeme mať ružové zajtrajšky, keď ten zlý Matovič nebude spravovať verejné financie, nebude vládnuť a teraz vy tam budete musieť chodiť po kanáloch a ľuďom hovoriť, že no, lebo máme ministra financií diletanta. A ostatní držíme hubu a krok, lebo jednoducho sme radi, že za to stláčanie gombíčkov dostaneme mesačne päť litrov. To sa nehanbíte? A ešte raz si dávam otázku, tá morálka do politiky nepatrí? Je morálne klamať ľudí, vycapiť si na bilbordy, ako im všetko zlacníte a potom ich takto zodrať z kože? Čo je na tom morálne? Je morálne ich klamať o tom, že kto to spôsobil? Od vzniku republiky až do roku 2020 alebo obdobia roku 2020 a 2023 tu nebola žiadna vláda, ktorá by mala deficit lepší, nižší ako priemerná krajina Európskej únie alebo eurozóny. Eurozóna sú krajiny, ktoré platia eurom, Európska únia vieme, že to sú tie, ktoré sme v Európskej únii. Ešte raz hovorím. Od vzniku samostatnej republiky, od roku 1993, inak povedané, celý čas sme hospodárili vždy horšie ako priemerná krajina EÚ alebo eurozóny, vždy horšie. Vždy sme mali vyššie deficity ako priemerka, vždy horšie. A teraz neni rozdiel, či tri Ficove vlády, či dve Dzurindove vlády, či Mečiar, alebo Radičová, všetci hospodárili horšie ako priemerná krajina Európskej únie alebo eurozóny. Jediná vláda sme boli my, kedy sme dostali z európskeho štatistického úradu, a aj váš štatistický úrad, ktorý je teraz vo vašej moci vášho spolustranníka zo SMER-u to potvrdil, lebo on v spolupráci s Eurostatom tie dáta dáva dokopy, až jedine naša vláda 2020 až 2023, keď beriem si na rohy ešte aj, dobre, aj toho Ódora, tak sme prvýkrát hospodárili lepšie ako priemerná krajina EÚ a eurozóny. Že vám to doteraz nikto nepovedal? No lebo nepočúvate. Že počúvate bludy takýchto bludárov? To je vaša smola. Že chcete klamať vašich voličov lebo vám to vyhovuje, lebo nabudúce chcete mať tiež tlačítko, ktoré vám bude dávať päť litrov mesačne? Áno, presne to je to, že politika bez morálky. Ale ja by som sa na vašom mieste hanbil. Čiže keď sa tu bavíme o tom, v jakom stave boli verejné financie a v jakom ste ich prebrali, tak ste ich prebrali v omnoho lepšom stave, ako ste ich odovzdali, v omnoho lepšom stave. Lebo prvýkrát Slovenská republika hospodárila lepšie ako priemerná krajina eurozóny. Keď chcete vedieť presné čísla napríklad deficitov, dobre? Podľa mňa veľmi nebudem vás obťažovať komplikáciami, ale veľmi zjednodušene hovorí to, aj teda ste tu štyri roky hovorili, keď sme boli pri moci počas ťažkých kríz, ste šibrinkovali s miliardami hore-dole, použijem tú istú logiku. V miliardách eur deficit alebo sekeru, ktorú urobila naša vláda v roku 2020. Áno, to bol ten rok, kedy nás humpľoval sprava zľava covid a hospodárska kríza s tým spojená. Päť miliárd eur, to bol náš výsledok, päť miliárd eur mínus, ktorý sme urobili. V nasledujúcom roku, kedy nám zomieralo sto ľudí denne, ekonomická kríza ešte silnejšia, začínala energetická kríza, 5,2. Opäť približne 5 mld. eur. V ďalšom roku 2022 prudká inflácia, začala vojna na Ukrajine, doznieval covid, tipnite si, aký sme mali deficit. Jedna celá osem miliardy eur. A viete, koľko tu bol za minulý rok, ako ste to tu dobačovali? Lebo keď si pamätáte, čo ste schvaľovali rýchlo pred voľbami, bolo to rozflákať 1,6 mld. rýchlo, rýchlo, lebo však to ešte neni akože váš deficit. Tak 1,6 mld. ste rýchlo rozhúkali ešte tesne pred koncom roka a výsledok bol 6 mld. eur. Ale už ste nemali ani covid, ani utečeneckú krízu a energie už drasticky padli dole, už počas minulého roku. A už ste to dobačovali na 6 mld. My sme počas tých extrémnych kríz mali v priemere 4 mld. dlh, ktorý sme ročne vytvárali, a sme zafinancovali všetky náklady s tým spojené. Vy krízy de facto žiadne, šesť. Viete, koľko budete mať tento rok pri bačovaní tohto diletanta? Sedem celé štyri miliardy eur dlh, sedem celé, hovorí, že psychopat, to si hovor sebe ráno do zrkadla, lebo si, keď takto sa správaš... (Prerušenie vystúpenia predsedajúcim.) Danko, Andrej, podpredseda NR SR Pán poslanec, aj tak sa nedržíte témy, skúste k skrátené legislatívne konanie, dobre. Matovič, Igor, poslanec NR SR Čiže v skrátenom legislatívnom konaní idete klamať ľudí o tom, že vy hospodárite lepšie. Sedem celé štyri miliardy eur bude dlh tento rok, čo urobíte bez akýchkoľvek kríz. A viete koľko, taký tip dajte, koľko bude dlh na budúci rok po tom, čo toto ožobračovanie ľudí schválite? Po tom, ako ľudia si budú platiť o 30 % vyššie účty za plyn? Tipnite si koľko, ako budete dobre hospodáriť. Ešte raz, po tom, čo toto svinstvo schválite v skrátenom legislatívnom konaní, bez diskusie, samozrejme, pod rúškom víkendu a pod rúškom nálepky niekde na počítači, koľko podľa vás bude dlh. Nula by mala byť, nie, však teda keď ozdravujete. A určite by to malo byť omnoho lepšie ako Matovič tie 4 mld. v priemere, čo robil počas tých mimoriadne ťažkých kríz. Ale keď ste diletant, tak viete koľko to bude? Šesť celé šesť miliardy eur na budúci rok. Ešte raz vám hovorím. Potom ako zoderiete ľudí z kože, potom jako im poviete, že o 30 % budú platiť viacej za plyn, napriek tomu budete mať o, dobre počítam, 6,6 deleno 4, to je o viac ako 50 % vyšší dlh, vyšší deficit za budúci rok, ako ja som mal priemerný, keď sme vládli my. A toto je tá odpoveď, ktorú my vašim voličom budeme hovoriť. Vy sa spoliehate síce, že oni si zakryjú oči, uši, ústa, nos, len aby náhodou nič necítili, nepočuli, nevideli, aby sa k tej pravde nedostali. Ale my sa spoliehame na to, že taká desatinka, možno pätinka vašich ľudí na fakty počúvať bude. A o týchto voličov vás v budúcich voľbách dostaneme. Možno nie priamo my. Ja verím, že každý z tej opozície zabojuje o to, o rozumných ľudí spomedzi vašich voličov, ktorí len boli podvedení, ktorí boli oklamaní, ktorí uverili tomu bilbordu, že zastavme spolu zdražovanie, na ktorom teda vycapený Andrej Danko ako nejaký Mahátmá sľubuje, že voľte ma, poďte za mnou, davy, lebo ja obrátim svet. A urobí, dnes alebo zajtra bude hlasovať za presný opak. Vy ste jednoducho podstatnú časť vašich, oklamali ste všetkých, ale platí to, čo som povedal predtým, dve tretiny si to ani neuvedomia, ešte vám za to zaďakujú, ale my budeme v opozícii bojovať o tú druhú tretinu, alebo nie tretinu, možno štvrtinku, lebo asi 100-tisíc medzi vašimi voličmi identifikujem takých, ktorí priamo sa na tom lupe, čo s republikou robíte, podieľajú. To sú vy, mnohí z vás, vaši rodinní príslušníci, Bödör, Haščák a podobní vagabundi, ktorí tú republiku s vami spoločnými silami rozkrádajú. Čiže tí asi nebudú voliť niekoho iného, tí jednoducho z toho majú biznis, tí nebudú pozerať na fakty, tí pozerajú na fakty iba vo vlastnej peňaženke. Ale o tú štvrtinu zabojujeme spoločnými silami. A tuto ste si podpílili konár pod samými sebou, lebo klamať tu ľudí, klamať ich o tom, ako vy budete lepšie hospodáriť a potom v skrátenom legislatívnom konaní si dať schváliť, že ožobráčite ľudí, ale budete mať čísla o 50 % horšie, ako sme mali my pri hospodárení štátu, to sa nedá donekonečna. Môžte klamať, oklamať raz, dvakrát, desaťkrát, stokrát, ale tisíckrát to fungovať nebude. Keď tí ľudia to majú v hlave upratané, a tých oslovovať budeme, tí si tie otázky začnú klásť, a vtedy sa vám to rozsype pod rukami. To, čo idete spraviť alebo spáchať, zároveň vôbec nemuselo byť, ak by sme nemali diletanta ministra financií. A keď teda hovoríte, že z mojich úst sa to nepatrí počúvať, keď máte kohokoľvek známeho na ministerstve financií, opýtajte sa, dobre, odporúčam vám. To aj ministri, ministri či, pardon, novinári tam nejakých tých známych majú, vám povedia, že čo to má za prístup a že on vlastne normálne, že sa tomu hovorí po nemecky že keine Ahnung. Normálne, že bavíte sa s niekým, on nemá šajnu. A takýto človek potom keď spravuje verejné financie, presne takto to vyzerá. Zapni si mikrofón, nemusíš tie zvláštne pokyny dávať... (Prerušenie vystúpenia predsedajúcim.) Danko, Andrej, podpredseda NR SR Skúste skrátené legislatívne konanie, pán poslanec Matovič, skrátené legislatívne konanie. Matovič, Igor, poslanec NR SR Takže v skrátenom legislatívnom konaní idete presadiť to, že idete ľuďom zobrať 2,7 mld. eur, 2,7 mld. eur. Z toho akože 1,1 mld. hneď následne idete rozflákať, doslova rozflákať podľa toho predbežného zoznamu, čo tam je, na veci, ktoré vôbec nemuseli byť, ak by ste ten rok robili, naozaj by vám na verejných financiách záležalo. Ale čuduj sa svete, tých 1,6, ten priamy dopad na ľudí, ktorý teda bude z tohto vášho konsolidačného balíčka, ak som milosrdný, ak odrátam z 2,7-miliardového lupu tých 1,1, tak je presne tých 1,6 mld., ktorú ste rozhúkali tu na prvej schôdzi pred Vianocami, lebo však z cudzieho krv netečie a ste si mysleli, že si to v Európskej únii alebo v Komisii vybavíte, že vy môžte naďalej robiť si jatky zo štátneho rozpočtu. Inak povedané, ak by ste neurobili to, čo ste tu urobili pred Vianocami, ste sa nedali nahovoriť na to svinstvo, čo ste tu spravili, a že ste rozflákali 1,6 mld., ak by ste teraz nemali plán na ďalších 1,1 rozflákať, nemusela byť absolútne žiadna konsolidácia. Ale teraz niečo, o čom sa moc nehovorí a čo svedčí naozaj o kvalite práce ministra financií a o tom, aký má dopad, keď ste si sami sebe nadelili amnestiu, tak jedno iné veľmi zaujímavé číslo. Viete, čo to je EDS? Efektívna daňová sadzba. Viete, čo znamená efektívna daňová sadzba pri DPH? To znamená, že keď máte nejaké sadzby DPH, máte 20-percentnú, máte 10-percentnú, tak povedzme si, že pri tom mixe, lebo nejaká časť tovarov je za 10, niečo je 20 a služieb, tak teoreticky poviem, že 18 % je v priemere, by ste mali vybrať. Efektívna daňová sadzba hovorí, že z toho, čo by ste mali vybrať, povedzme si to, koľko reálne vyberiete. V ideálnom štáte, kde nikto nepodvádza, kde vládnu poctiví ľudia, aj tí podnikatelia vidia, že fúha, tu sa musia platiť dane, o čo sme sa snažili my a bolo to sakra vidieť na tom, jak sme posekali podvodníkom po prstoch a ako sa nám zvýšil výber daní, tak v ideálnom štáte to, čo sa má vybrať, sa aj vyberie. Efektívna daňová sadzba hovorí, že z toho, čo sa má vybrať, koľko sa reálne vyberie. Na Slovensku, a to sú presné čísla, za prvý kvartál minulého roku bola efektívna daňová sadzba 16,24 %. Efektívna daňová sadzba pri DPH 16,24 %. Viete, koľko bola v prvom kvartáli tohto roku, po tom, ako ste prebrali moc, po tom, ako ste vyslali signál, ako ste si schválili novelu Trestného zákona, kde ste povedali, že podvádzať sa už môže, že dane sa už nemusia až tak úplne platiť, lebo už máte to správne číslo či už na Lacka, alebo niekoho druhého, kto to vybaví? Viete, ako klesla efektívna daňová sadzba? Nie vzrástla, klesla. Klesla na 15,54 %. Možno si poviete, čo tu hovorí o nejakých somarinách, o nejakých čísielkach maličkých. Ten rozdiel je 0,7-percentuálneho bodu. Zo 16,24 na 15,54, 0,7-percentuálneho bodu. Viete, čo to znamená v štátnej kase? Päťsto miliónov eur tento rok, keď pôjdete takto, vyberiete menej na DPH len na tom, že ste podvodníkom dovolili, aby dépeháčku opäť kradli. A keď sa potom pýtate, že prečo vás núti tu Fico, Šutaj či Pellegrini, ktorý vám šéfuje, alebo Danko hlasovať za to, aby vy ste sekali ľuďom po krížoch, tak vy sa pýtajte tuto milého Lacka, ale aj Gašpara, ktorý tu presadzoval tú novelu zákona, ale aj samých seba, lebo vy ste za to hlasovali, že prečo ste to vlastne urobili, prečo vám nepovedali, že keď vy schválite amnestiu na zločiny, najmä za rozkradnutie štátu, že sa to prejaví na tom, že aj podnikatelia budú menej platiť dane a najmä tí podvodníci. Najmä tí, ktorí majú to správne číslo nejakého politika zo SMER-u, z HLAS-u, z SNS v telefóne. Takto to funguje. Ten váš chtíč, a mnohí ste ten chtíč nemali osobný, len ste jednoducho mali ten strach nehlasovať, lebo by ste nabudúce nemali tých päť litrov mesačne, ten váš chtíč a neschopnosť sa postaviť proti amnestii pre zločiny spôsobil, že vyberiete o 500 mil. eur na DPH, ale nie od obyčajných ľudí, od podvodníkov, tí to vyberú od ľudí, ale nezaplatia to štátu. Čiže podvodníkom ste doslova darovali 500 mil. eur, a to je priama neschopnosť ministra financií a to je dôsledok schválenej amnestie pre zločin. Ak by ste tých 500 mil. mali v rozpočte, si sami dajte otázku, čo ste mohli za to urobiť a komu ste nemuseli čo zobrať. Nemuseli ste tým rodinám s deťmi takto v skrátenom legislatívnom konaní ukradnúť daňový bonus, ak by ste mali tých 500 miliónov. Iba tých podvodov, čo on zvýšil podvody pri DPH svojou neschopnosťou a tou schválenou amnestiou na zločiny. Nemuseli ste dôchodcom zobrať ten rodičovský dôchodok, to je 287 mil. eur. Stále by vám zostalo 213 z tých 500 mil. eur iba od podvodníkov, čo by ste zobrali. Mohli ste výrazne menej zvýšiť dépeháčku, o polovičku vlastne by ste ju zvyšovali menej. Lebo takto vraj vyberiete miliardu, ale pol miliardy zároveň darujete podvodníkom. Nemuseli ste ľuďom zvýšiť účty za plyn, 450 eur v priemere pre domácnosť, ktorá plynom kúri, no ďakujem pekne, to vás určite tí vaši voliči pochvália. A to nemuselo byť, ak by on si robil svoju robotu a ak vy by ste neschválili amnestiu podvodníkom a nevytvorili pocit medzi podvodníkmi, že dane sa už nemusia platiť. Nemuseli ste zdravotníkom zobrať 259 mil. eur z peňazí, ktoré si zaslúžia, ktoré my sme im dali po, áno, tvrdých rokovaniach, ale prvýkrát sme vybojovali pre 25 zdravotníckych profesií, že konečne budú mať posudzované roky praxe, lebo vy ste tu počas 12 rokov hovorili tej zdravotnej sestre, tomu laborantovi, sanitárovi, komukoľvek, či máš prax, nemáš prax, roky praxe, absolútne nepodstatné, všetci rovnaká žobračenka. My sme im drasticky zvýšili platy a vy im to teraz idete bez hanby zobrať, že sa nehanbíte! A to je taký cynizmus, si predstavte, ako ja si ani neviem predstaviť, že bol by som premiér, spáchajú na mňa atentát, zdravotníci ma ukradnú smrtke z lopaty a ja tým zdravotníkom miesto kytičky a poďakovania im napľujem zelené medzi oči a zoberiem im 259 mil. eur. Aké vy máte emocionálne cítenie alebo EQ koeficient? Kde vy máte to sociálne cítenie, ktoré máte napísané za vašim názvom strany, jedni, druhí, alebo neviem ktorí? Idete okradnúť rodiny s deťmi v zrýchlenom konaní, gratulujem. Idete okradnúť úplne všetkých cez dépeháčku v zrýchlenom konaní, gratulujem. Idete zvýšiť účty za plyn o 30 % v zrýchlenom konaní, idete okradnúť zdravotníkov v zrýchlenom konaní, lebo jednoducho takto si to vy predstavujete. Vyhraj voľby, môžeš... (Prerušenie vystúpenia časomerom. Potlesk.)